  Майя Бывальцева 12-тӥ гудырикошконэ Дэбес ёросысь Пыктыдур (Нижняя Пыхта) гуртын «Шуд, арган, Сибыр тракт вылын» элькун фестиваль ортчоз. Со сярысь ивортэ фестивальлэн пресс-центрез. Удмуртиысь, озьы ик бускель улосвылъёсысь арганчиос, такмакъёсты быдэстӥсьёс но калык лулчеберетлэсь та ӧрзэ яратӥсьёс ньылетӥ ползэ ни люкаськозы. Фестиваль-вожвылъяськонлэн нимысьтыз куноосыз луозы Россиысь «дас зарни арганчиос» пӧлы пыртэм но Геннадий Заволокинлэсь нимзэ нуллӥсь «Шуд, арган» фестивале но сыӵе ик нимын программае пыриськись усточиос. Фестиваль улсын чечыен, гурт возёс сиён-юонэн, чеберлыко киужъёсын вузкарон ярмаркаос, калык творчествоя мастер-классъёс ортчозы, нылпиос понна нимаз площадкаос ужалозы. Ужрадэз сӥё-дано усьтон 10 час 30 минутлы чакламын. Тегъёс: Лулчеберет Дэбес Удмуртия фестиваль  